《赋王立之家四梅》
宋代·饶节

化工辔六龙，风雷共推轨。谈笑却冰雪，咄嗟办桃李。

纷纷西园英，转眄即填委。独馀四种梅，冰玉自标致。

岂争滕薛长，未与管晏比。微风挽寒条，草木竞披靡。

蜡梅异天质，芳香辈兰芷。多叶美无度，胜韵洗贪鄙。

红梅拂晓妆，深浅自有体。单白亦闲淡，冷艳照流水。

初如王谢郎，雍容各簪履。出处岂皆同，一一竟可喜。

此花固不凡，俗眼自多眯。栽培或一遇，得此辄遗彼。

君家独兼有，班压万红紫。况当顿有前，朝暾媚窗几。

我无笔五色，为此了众美。安得九转丹，暂起来阳史。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。